લોકો સુશોભનના ખૂબ શોખીન છે. દરેક ઘરમાં બેઠકના ઓરડામાં પોણી કે આખી દીવાલ આવરી લે એટલી મોટી બારી હોય. બારીના કઠોડા પર સજાવટ માટે પ્રાણી કે માનવ આકૃતિઓ, ફૂલોનાં કૂંડા વગેરે સુશોભનો મૂક્યાં હોય. એક જ કૃતિના નાના-મોટા માપના ત્રણથી ચાર નમૂના ચડતા કે ઊતરતા ક્રમમાં મૂકવાનો રિવાજ ખૂબ પ્રચલિત છે. લગભગ દરેક ઘરની આગળ નાનકડો બગીચો જોવા મળશે જ. લોકો શનિ-રવિના દિવસે બગીચામાં કામ કરતા દેખાય. કેટલાક બગીચા તો પોતાની મહેનતથી આપણા ધંધાદારી માળીઓ બનાવે તે કરતાં પણ સુંદર રચાયેલા ને જળવાયેલા હોય છે. ઘણા લોકો બાગમાં હજુ નિખાર લાવવા સુશોભનો ગોઠવે છે. આપણે ત્યાં જાહેર રસ્તા પર દીવાલ વિનાના આવા બગીચાની કલ્પના કરવી મુશ્કેલ છે.